ཞེས་མཆོད་བརྗོད་གཙང་ཆབ་ཟེགས་མས་མདུན་བསུས་ཏེ་སྐབས་དོན་ཅུང་ཟད་གླེང་བར་བྱ་བ་ལ་དམ་པ་དེ་ཉིད་ཀྱིས་གསང་གསུམ་གྱི་ཕྲིན་ལས་ཇི་སྙེད་སྤེལ་བ་རྣམས་བསྟན་དང་འགྲོ་བའི་དོན་དུ་གདུལ་བྱ་བློ་རབ་འབྲིང་ཐ་མ་གསུམ་གྱི་དོན་མཛད་པ་ཡིན་པས།དགོས་པ་ཆེ་ཞིང་རྣམ་གྲངས་ཀྱང་བསམ་མཐའ་ཡས་པས་སྐྱེ་བོ་ཕལ་པའི་རྟོག་དཔྱོད་ཀྱི་ཡུལ་དུ་འགྱུར་བར་དཀའ་ཞིང་འགྱུར་ཡང་མི་ཐུབ་པ་དངོས་པོའི་གཤིས་སུ་གྲུབ་མོད།འོན་ཏེ་ད་ལན་འདིར་གདུལ་བྱ་སེམས་ཅན་གྱི་སྒོ་གསུམ་ལའང་ལྟོས་ཏེ་སྐུ་གསུང་ཐུགས་ཀྱི་ཕྲིན་ལས་རྣམ་པར་བཞག་པའི་ཁོངས་སུ་གསུང་གི་མཛད་པའི་ཆ་ཤས་སུ་གྱུར་པ།ཁོ་བོས་མཐོང་རྟོགས་ཀྱི་ཡུལ་དུ་འབྱོར་བ་དམ་པ་གང་གི་ཞལ་ནས་ལྷང་ལྷང་དུ་བྱོན་པའི་གསུང་གི་བདུད་རྩི་དེ་རྣམས་མར་གྱུར་འགྲོ་བ་ཀུན་ཕྱམ་གཅིག་ཏུ་བླ་མེད་རྒྱལ་བའི་སར་མ་དགོད་བར།དེ་སྲིད་དུ་ཐོས་བསམ་གྱི་སྐལ་བཟང་དུ་བཞུགས་ཤིང་བརྟན་པའི་སླད་དུ་ཁོ་བོས་སློབ་གཉེར་གྱི་བར་གསེང་དུ་དཀར་ཆག་འདི་ཉིད་ཡི་གེར་བཏབ་པའི་ངལ་བ་ཅུང་ཟད་ཁུར་དུ་བླངས་པ་ཡིན་མོད།འདིར་མ་འཁོད་པའང་ལུང་ཁུགས་གྲོང་སོགས་ཀྱི་ནང་དུ་དཔེ་གླེགས་ཐལ་རྡུལ་གྱིས་ཕྱུག་པའི་ཕག་ཏུ་ཡིབ་པ་ཇི་སྙེད་ཅིག་བཞུགས་པར་དྭོགས་པས་རྣམ་དཔྱོད་བློ་གྲོས་ཀྱི་རྩ་ལག་འབུས་པའི་རྒྱ་ཆེའི་ཀློག་པ་པོ་གང་གིས་དེ་རིགས་མཁྱེན་མངའ་ཆུབ་པར་ལགས་ན་སྐུ་ཉིད་ཀྱིས་ཁོ་བོ་ལ་འབྲེལ་མཐུད་རོགས་འདེགས་བརྒྱུད་སྒྲོག་ངོ་སྤྲོད་ཀྱི་གསལ་བརྡ་སྤེལ་བར་ཅིས་ཀྱང་གསོལ་བ་འདེབས་པའོ།འོན་ཀྱང་གྲོགས་རིག་པའི་ཡེ་ཤེས་ཟླ་བོ་དང་ཁོ་བོ་ཟུང་ནི་རྣམ་པ་ཀུན་ཏུ་ལྷན་སྐྱེས་ཀྱི་ཚུལ་དུ་འདུ་འབྲལ་དབེན་པས་ཉེས་པའི་ཆ་ཅིས་ཀྱང་མཆིས་སྲིད་པ་ལྟ་ཅི་སྨོས།དེས་ན་གཟུར་གནས་མཁྱེན་དཔྱོད་ཀྱི་རིག་རྩལ་རྒོད་པའི་ཀློག་པ་པོ་རྣམས་ཀྱི་ལྷག་བསམ་ཀེ་ཏ་ཀ་ཡིས་བགྲུང་བར་མཛོད་ཀྱཻ་ཞེས་འདི་ནས་རེ་འབོད་ཀྱིས་ནན་དུ་ཞུ་བའོ།།